Neytendur eiga að njóta aukins vöruúrvals , lægra vöruverðs og aukinnar samkeppni á markaði með landbúnaðarvörur . Einföldun og skýrara regluverk er varðar úthlutun tollkvóta mun stuðla að þessu , segir Kristján Þór Júlíusson , sjávarútvegs og landbúnaðarráðherra , sem í gær mælti á Alþingi fyrir frumvarpi til laga um breytingu á búvörulögum og tollalögum ( úthlutun tollkvóta ) . Megintilgangurinn með frumvarpinu er að einfalda og skýra reglur um úthlutun tollkvóta og breyta aðferðarfræði úthlutunar þannig að dregið verði talsvert úr kostnaði þeirra sem fá úthlutað tollkvóta í gegnum útboð . Jafnframt að stuðla að auknu gagnsæi og auknum fyrirsjáanleika við úthlutun tollkvóta til hagsbóta fyrir neytendur , innflutningsaðila og framleiðendur . Tekið er tillit til hagsmuna þessara aðila , þar sem markmiðið er að auka ábata neytenda vegna tollkvóta í formi lægra vöruverðs , auka samkeppni en jafnframt gæta að hagsmunum innlendra framleiðenda . Áhersla er lögð á að regluverkið byggi á sanngirni og jafnræði meðal þeirra sem sækjast eftir tollkvótum . Þá verður umsýsla og úthlutun tollkvóta gerð rafræn . Jafnframt verða heimildir fyrir innflutning á svokölluðum opnum tollkvótum afnumdar í núverandi mynd og þar með verði ráðgjafarnefnd um inn - og útflutning landbúnaðarvara lögð niður . Breytingarnar sem lagðar eru til með frumvarpinu eiga að leiða til þess að fyrirsjáanleiki aukist og að fæðuöryggi sé tryggt þar sem innlend landbúnaðarframleiðsla gegnir lykilhlutverki . „ Neytendur eiga að njóta aukinnar samkeppni í formi vöruúrvals og lægra vöruverðs . Það gerum við með því að einfalda allt regluverk um úthlutun tollkvóta þannig að það sé sanngjarnara og til hagsbóta fyrir alla hlutaðeigandi , ” segir Kristján Þór Júlíusson , sjávarútvegs - og landbúnaðarráðherra